МЕТЕОРОЛОГИЧНА ПРОГНОЗА
за 21.02.2026 г.
НИМХ-МОСВ:
През следващото денонощие времето в страната ще е облачно, на много места с валежи от дъжд, които, с понижението на температурите, в по-голямата част от страната ще преминат в сняг. В южните и крайните източни райони валежите ще са от дъжд и сняг, на места там ще се образуват и поледици. Значителни по количество ще бъдат в Централна и Източна България. Ще бъде ветровито с умерен и временно силен вятър от север-североизток, който ще създаде условия за виелици и навявания. Температурите в повечето райони ще са с малък денонощен ход, близки до нулата. В Южна България сутрешните температури ще са между 3° и 7°, но през деня ще се понижават и към 14 часа ще бъдат между 0° и 4°. В София температурата ще бъде около нулата.

В планините ще бъде облачно със снеговалежи, значителни по количество в Родопите и Централна Стара планина. Ще духа силен вятърът от юг-югоизток, който постепенно ще се ориентира от север-северозапад и ще отслабне. По планинските проходи ще има условия за виелици и навявания. Максималната температура на височина 1200 метра ще бъде около 0°, на 2000 метра – около минус 5°.

По Черноморието ще бъде облачно с валежи от дъжд, които към края на денонощието ще се примесват със сняг. На места, главно по северното крайбрежие, ще има условия за поледици. Ще духа силен вятър от север-североизток. Максималните температури ще бъдат между 4° и 7°. Температурата на морската вода е 4°-6°. Вълнението на морето ще бъде 3-4 бала.
За 21.02.2026 г. НИМХ-МОСВ издава предупреждение от:

- първа степен (жълт код) за снеговалеж до 10 см в 11 области – Пазарджик, Плевен, Ловеч, Бургас, Варна, Добрич, Силистра, Русе, Търговище, Разград и Шумен;
- втора степен (оранжев код) за валежи от дъжд (до 65 л/кв.м) и снеговалеж до 10 см в 9 области – Пловдив, Стара Загора, Сливен, Смолян, Кърджали, Хасково, Ямбол, Велико Търново и Габрово.
Карта на прогнозираните опасни явления в Р България за 21.02.2026 г.:

Карта на прогнозните количества за 24-часов валеж за 21.02.2026 г.:

Карта на прогнозната снежна покривка за 21.02.2026 г.:

Метеорологична прогноза от МЦ на ВВС за 21.02.2026 г.

Явления: преди пладне на места в Дунавската равнина ще има намалена видимост до мъгла, в комбинация с ниска слоеста облачност. На много места ще има валежи от сняг, в Югоизточна България и по Черноморието от дъжд, но след пладне и там ще преминават в сняг. В общата облачна маса над източните  и централните южни райони ще се развиват и купесто-дъждовни ядра, от които на места валежите ще са по-интензивни и с гръмотевици. Опасност от заледявания.

Kоличество на валежа: 2-7 л/кв.м, в Източна и Централна България до 20-30 л/кв.м, а на места в крайните южни планински райони до 50 л/кв.м. В централните и планинските райони ще се образува 5-10 см нова снежна покривка.

Вятър: от северозапад-север-североизток, 2-5 м/с, в източните и планинските райони 5-8 м/с с пориви до 10-12 м/с, около планинските била 20-30 м/с.

Минимални температури: между -4 и +1 градуса, в югоизточните райони – между 2 и 4 градуса.

Максимални температури: между -2 и +3 градуса, а в югозападните райони – между 6 и 8 градуса.
ХИДРОЛОГИЧНА ПРОГНОЗА

На основа на метеорологичната прогноза, обработената хидрологична информация и моделираните водни количества от НИМХ:

Дунавски басейн: Днес (20.02), в резултат на валежи и частично снеготопене, ще има повишения на нивата в целия басейн, като по-значителни ще бъдат те във водосборите на реките Осъм и Янтра. През следващите три дни речните нива ще се понижават, като в резултат на оттичане през първия ден, ще има повишения на основните реки към устията им. Водните количества ще бъдат под праговете за внимание.

Черноморски басейн: През днес (20.02) речните нива ще се понижават, като в резултат на частично снеготопене, ще има повишения в планинските части от басейна. В резултат на валежи, комбинирани със снеготопене, през нощта срещу и в сутрешните часове на 21.02, ще има нови повишения в басейна. По-значителни ще са те във водосбора на р. Камчия и във водосборите на реките южно от гр. Бургас. През деня на 21, както и на 22 и 23.02 речните нива ще се понижават, като в резултат на оттичане и частично снеготопене през първия ден ще има повишения по теченията на основните реки.

Източнобеломорски басейн: Днес (20.02) и утре, в резултат на валежи, комбинирани със снеготопене, ще има повишения на речните нива в целия басейна. Значителни ще бъдат те в горните части от водосбора на р. Тунджа, родопските притоци на р. Марица, горните части от водосбора на р. Арда и притоците ѝ р. Върбица и р. Крумовица, както и във водосбора на р. Бяла. Възможни са локални разливи!!! На 22 и 23.02 речните нива ще се понижават, като в резултат на оттичане ще има повишения в средните и долните течения на основните реки.

Западнобеломорски басейн: Днес (20.02) и през нощта срещу 21.02, в резултат на валежи, комбинирани със снеготопене, ще има повишения в целия басейн. По-значителни ще бъдат те във водосборите на р. Доспат и р. Места. През деня на 21.02, както и на 22 и 23.02 нивата на реките ще се понижават, като в резултат на оттичане през първия ден ще има повишения в долните течения на основните реки.

